Mäkelänmäen koulun 6D:n päivä Yrityskylässä

Juttu on koottu oppilaiden yrityskyläpalautteista ja päiväkirjamerkinnöistä. Lisätietoa Yrityskylästä saa sen nettisivuilta www. yrityskyla.fi.

Meidän yrityskyläprojektimme jälkeen opetusmateriaalia on uusittu, yrityskylään on saatu lisää yhteistyöyrityksiä**. Yrityskylä tulee Jyväskylään vuonna 2013!** Suosittelen lämpimästi osallistumista tähän projektiin kaikille kuudesluokkalaisille. Projekti oli koululle maksuton, lukuun ottamatta kuljetus- ja ateriakustannuksia.

Osallistuimme 6. luokkalaisille tarkoitettuun Yrityskylä-päivään Kuopiossa to 24.2.2011.

Ennen Yrityskyläpäivää opiskelimme yrittäjyyteen ja yhteiskuntaan liittyviä aiheita Yrityskylän opetuspaketin avulla. Oppilaat täyttivät työhakemuksen, joiden perusteella ammatit Yrityskylässä jaettiin. Jokaisessa yrityksessä oli toimitusjohtaja, talous- ja henkilöstöpäällikkö ja eri työntekijöitä.

Yrityskylässä oppilaat kokeilivat työelämää yhden koulupäivän ajan. Työpäivä koostui työ- ja vapaa-ajasta. Vapaa-ajalla he saivat käyttää ansaitsemansa palkan Yrityskylän kaupoissa eli toimivat kuluttajina.

Meidän luokkamme yritykset olivat UPM, Kuopion Energia, Mediatalo, Innovaatiokeskus ja Yrityskylän ravintola. Kirjoitimme Yrityskyläpäivästä päiväkirjaa, tässä joitain päiväkirjamerkintöjä.

Teemu , UPM, prosessinhoitaja:

Ensimmäinen työni oli tehdä palapeli, olin nimittäin prosessin hoitaja. Vapaa-ajalla oli kyllä tylsempää kuin töissä. Minä ja Noora teimme ennätyksen palapelien teossa, teimme 27 palapeliä ja se oli aika rankkaa, kun ne tehtiin käsivoimin.

Joonas R, UPM, toimitusjohtaja:

Oma firmani oli UPM. Ensimmäiseksi minun piti käydä hakemassa 500 euron laina pankissa. Sitten suunnittelin puheen kaupungin yleiskokoukseen ja opettelin tietokoneen käytön ulkoa. Sitten pidettiin henkilökunnan kokous ja kaupungin kokous. Ensimmäinen työvuoro oli muuten hiljainen, mutta piti käydä tekemässä kaikenlaisia sopimuksia kuten sähkö- ja vuokrasopimus. Se oli todella kiva päivä.

Tuukka, Kuopion energia, voimalaitoksen valvoja:

Minun täytyi valvoa tietokoneen näytöltä voimageneraattorin tilaa. Aluksi oli pienoisia ongelmia, mutta jo pian aloimme ymmärtää ”pelin” tehtäviä. Ensimmäisellä tauollani sain pankkikortin, kävin äänestämässä kaupungin talolla ja ostin pientä purtavaa palkallani.

Amalia, Kuopion Energia, talous- ja henkilöstöpäällikkö:

Minä oli talous- ja henkilöstöpäällikkönä. Se oli hauskaa. Minulla oli ensimmäinen työvuoro vapaata, mutta en oikein tiennyt mitä olisin ostanut. Myyntituotteita olisi pitänyt olla enemmän. Yrityskylässä ei voinut ostaa mitään oikealla rahalla, vaan siellä oli käytössä luottokortit. Luottokortille sai rahaa työstään.

Piia, Mediatalo, media-assistentti:

Ensin ”tuutorit” kertoivat Yrityskylästä ja sen säännöistä. Oma työni oli media-assistentti. Hoidin kaikenlaisia tehtäviä, esim. olin kassalla, otin tilauksia ja maksuja vastaan, mutta kun valokuvaajamme oli tekemässä mainoksia tai vapaalla, otin kuvia joko tarrapaperille tai tavalliselle.

Emma, Mediatalo, talous- ja henkilöstöpäällikkö:

Teimme päivän aikana mainoksia, lehden ja minä ja Eetu kävimme terveystarkastuksessa. Minun piti käydä myös pankissa ja maksaa palkat. Kopiokone oli jumissa ja alkoi toimia juuri, kun piti lopettaa ja pitää henkilöstökokous. Se oli hieman ärsyttävää, koska lehti olisi myynyt hyvin, emmekä olisi jääneet tappiolle. Antaisin päivän arvosanaksi 8.

Mikko, Mediatalo, valokuvaaja:

Yrityskylä sijaitsi koulun liikuntasalissa. Olisi ollut kivempaa, jos kylä olisi ollut isompi. Minun piti ottaa kuvia henkilöistä ja tulostaa ne tarrapaperille tai tavalliselle riippuen siitä, halusiko henkilö itsestään palapelin vai ei, jos halusi palapelin, piti mennä kuvan kanssa UPM:lle. Olisin halunnut paremman kameran. Meidän ensimmäinen työ oli tehdä lehti, johon minä otin kuvia. En jaksaisi mennä Yrityskylään uudestaan. Illalla nukahdin nopeasti, sillä oli rankka päivä.

Aino, Innovaatiokeskus, tuotekehittäjä:

Sitten alkoi työ, Innovaatiokeskuksessa meidän piti suunnitella Y-puulle mainos, se kesti jonkin aikaa, mutta saimme sen valmiiksi, milloin pitikin. Pari kertaa työvuorojen välissä oli henkilöstökokous, jossa toimitusjohtaja Emilia kertoi, mitä piti seuraavaksi tehdä ja kertoi, että on maksanut meidän palkat. Vapaa-ajalla meidän piti hakea pankkikortti pankista ja piti käydä syömässä välipalaa ravintolassa. Vapaa-aikana saimme käydä myös ostamassa jotain esim. S-marketista ja ravintolasta. Olisi kiva käydä uudestaan ja olla eri työpaikassa esim. ravintolassa tai postissa.

Jenna, Innovaatiokeskus, tuotekehittäjä:

Kolmannella työvuorolla saimme tilauksen Kuopion Energialta. Teimme heille sähkönkulutuksen vähentämistä koskevan mainoksen. Sitten meidän piti sulkea yrityksemme. Meidän yritys jäi voitolle. Sitten oli vielä viimeisen kokouksen aika.

Anni, Yrityskylän Ravintola, toimitusjohtaja.

Sitten tuli ehkä mielestäni inhottavin kohta: jokaisen firman toimitusjohtajan piti pitää firmastaan puhe. En paljoa pölissyt, vaan kerroin tärkeimmät asiat ja kiipesin pois korokkeelta. Se oli selvitetty. Mutta koko päivä sujui kivasti ja kaikki oli aika helppoa, varsinkin laskujen maksaminen. Se oli hyvin yksinkertaista. Myös kassakoneen käyttö oli kivaa ja helppoa.

Pinja, Yrityskylän Ravintola, työntekijä:

Toisella vapaa-ajalla kävin äänestämässä kaupungintalolla. Kävin Mirjamin kanssa valokuvassa ja teimme niistä palapelit. Kun oli taas työvuoro, piti vastata henkilöstökyselyyn. Sitten tuli kauhea kiire. Aikuiset joivat paljon kahvia ja oppilaat halusivat limsaa ja sipsiä. Kävin ostamassa passikotelon ja lähetin postikortin kotiin. Lopuksi siivosimme ravintolan ja kaikkien firmojen ”pomot” pitivät puheen. Me jäimme voitolle 106e 10snt. Aluksi olimme tappiolla. Oli tosi kivaa, voisin mennä uudestaan.

Myös opettaja oli päivään tyytyväinen. Yrityskylässä opittiin paljon sellaisia tietoja ja taitoja, joita oppitunneillakin opiskellaan, mutta Yrityskylässä oppilaat oppivat, mihin taitoja tulevaisuudessa tarvitaan.

Mm. tällaisia asioita oppilaat itse kertoivat oppineensa**:**

yrityksen menot ja tulot, miten yritys pyörii, miten tärkeitä yritykselle ovat muut yritykset, miten sopimuksia tehdään, yrityksen johtaminen, millaista on oikea työ, asiakaspalvelua, bruttopalkka ja nettopalkka, miten vero otetaan palkasta, pankkikortin käyttö, ei pidä tuhlata kaikkea ja paljon eri ammatteihin liittyviä tietoja ja taitoja.

Heli Lukkarila